Document ID: /roh_data/filtered/fineweb-2-filterrobots_roh.jsonl.gz/29548

Cun in onn retard ha l'emprim forum mundial d'etica gì lieu la davosa fin d'emna d'avust a Puntraschigna. En il center è stada la dumonda, co vegnir tar ina nova responsabladad ed ina relaziun che di «Gea» a la vita en relaziun cun nus sez e cun la terra. Quai cun diversas discussiuns, plirs concerts, in «parlament da la vita selvadia» e spassegiadas en la natira.
La soluziun è l'uman
Per il cuniniziant e manader da gestiun, Linard Bardill vai surtut per ina midada dal cumportament da mintgin sez. Da midar il pensar na bastia tenor el numnadamain betg, i giaja per in midament da l'entir esser. Il forum mundial d'etica duai porscher la plattafurma per dar in stumpel ad in tal midament.
Radund 200 persunas, passa 40 firekeepers, 10 commembers dal comité d'organisaziun e stgars 30 voluntarias èn sa participadas a la premiera. Ella duai esser il cumenzament d'in viadi da perscrutaziun che vegn a durar almain 7 onns.